Povijesnom utvrdom Medvedgrad od 2010. godine, nakon preuzimanja od Grada Zagreba, upravlja državna Javna ustanova PP Medvedgrad te će ona zahvaljujući izdašnim fondovima EU u iduće tri godine, do 2020. godine, biti detaljno rekonstruirana.

Ali i također zatvorena za posjetitelje od 1. prosinca ove godine, iduća 33 mjeseca, o čemu smo razgovarali s ravnateljicom Parka prirode Medvedgrad Snježanom Malić-Limari, voditeljicom projekta EU teškog pet milijuna eura.

I Oltar domovine u obnovu

Ravnateljica Malić-Limari kaže da se vidi da Medvedgradu, koji je sagrađen još u 13. stoljeću, treba detaljna rekonstrukcija, zbog čega se još prije dvije i pol godine počelo pripremati projekt za novac iz fondova EU. Na Medvedgradu je 1994. godine podignut i spomenik hrvatskim junacima, poznati Oltar domovine, rad akademskog kipara Kuzme Kovačića. Kamene kocke napravljene su od stijena iz različitih krajeva Hrvatske, a ondje su i stakleni elementi, tzv. plave suze, koje simboliziraju tešku povijest naroda.

Čuli smo da braniteljske udruge i političari, bilo iz Vlade, Sabora i Ureda predsjednice, uz prethodnu najavu protokola, i dalje polažu vijence na Oltaru domovine. Ravnateljica, pak, kaže da je nužna i obnova podne plohe kod Oltara domovine, nakon 23 godine od njegove gradnje, ispod velike Južne kule s koje se pruža prekrasan pogled sve do Turopolja.

Uz to, smatra da upravo sinergija burne povijesti Medvedgrada s Oltarom domovine danas, a sad i uz pomoć fondova EU, može toj povijesnoj srednjovjekovnoj utvrdi nadomak grada udahnuti novi život jer – turista ima. Čuli smo da je nedavno skupina Novozelanđana pješice došla s Trga bana Jelačića na Medvedgrad jer su ga uočili iz grada.

Isto tako, čuli smo da je samo priprema projekta obnove Medvedgrada, koji je sagrađen zbog obrane od Tatara na brdu Mali Plazur, iako nikada nije bio napadnut, stajala milijun kuna. Ali, kad bude završen, bez čega nema ni valjane turističke ponude, trebao bi godišnje prihodovati dva milijuna kuna te zapošljavati četiri čovjeka.

Sad samo hladni pogon Medvedgrada godišnje stoji 300.000 kuna. Nakon skorog potpisivanja ugovora, očekuje se u rujnu, rok za izvođenje radova na obnovi Medvedgrada, uz nazočnost konzervatorske struke, točno su 33 mjeseca. Ako ne budu završeni na vrijeme, slijede penali na nacionalni trošak koje onda plaća RH, a ne više EU.

Priroda, povijest i kultura

Međutim, agilno i tržišno orijentirano vodstvo PP-a Medvednica, iako imaju najljepše radno mjesto u Gradu, ne sjedi i čeka da novac samo dođe, već pišu projekte za EU, ukupno četiri, te traže sponzore koji će popratiti različita koncertna događanja na Medvedgradu, gdje se održavaju i filmske večeri, ali i manje svadbe. Krajem rujna tradicionalno se održavaju i Srednjovjekovni dani na Medvedgradu, o čemu svjedoči i videozapis i fotogalerija na web-stranici parka. Ukupno je 19 javnih ustanova koje se bave zaštitom prirode u sklopu Ministarstva zaštite okoliša i energetike te imaju obvezu da svoje aktivnosti propagiraju i na društvenim mrežama.

Malić-Limari ističe da su u projekt obnove Medvedgrada morali implementirati tri dijela, prirodni, povijesni i kulturni jer sve to Medvedgrad, odnosno Medvednica na kojoj se nalazi, i ima. Zasad se izvedbeni dio projekta obnove Medvedgrada nalazi u računalu ravnateljice, ali ističe da on, u svakom slučaju, mora biti samoodrživ, što znači da će morati zaraditi i za nove plaće, koje bi trebalo i povećati jer je fluktuacija zaposlenih u javnoj ustanovi, upravo zbog niskih plaća, vrlo velika.

Na Medvedgradu su sad, osim vanjskih zidina, otvorene i unutarnje prostorije u kojima se održavaju različita događanja, a koje prije nisu bile dostupne javnosti. Osim legendarne Crne Kraljice, koja će ostati i u novom postavu Medvedgrada, nakon obnove, bit će tu i gavran koji će “pričati” o važnosti zaštite prirode, ali i dio koji sad nosi radni naslov Začarana povijest u vidu holograma, zatim ključni datumi istaknuti na vremenskoj lenti o važnim događajima u Hrvatskoj, ali i svijetu.

Tako je u planu i Srednjovjekovna špajza, što je samo radni naslov, kad već postoji Muzej mučenja u gradu pa ne treba još jedan i sl. Predviđen je i kratki film od desetak minuta, a većina sadržaja bit će interaktivna i poučna jer moderni muzeji već dugo nisu samo izložbe, već nude i zabavni sadržaj za posjetitelje.

Pješice i po kiši na Medvedgrad

Najvrednija građevina na Medvedgradu je oktogonalna kapelica sv. Filipa i Jakova s kamenim uglovima, rozetama i romaničkim portalom visokim tri metra. Jedna je od pretpostavki kako je Medvedgrad, osim u obrambene svrhe, sagrađen i kao riznica za crkveno blago.

Tijekom kratkog obilaska Medvedgrada, u prvom redu velike Južne kule, ravnateljica nam je pokazala trošnost vanjskog zida na vidikovcu, a pri povratku sama je pokupila dvije omanje cigle koje su pale na udubinu za prozor tko zna otkud.

Na vrhu kule je i prostor za 30-ak glazbenika, ali smo čuli da će se njezin drugi kat, nakon obnove, zatvoriti, pa je sad možda i posljednja prilika da se još vidi prije početka obnove. Medvedgrad je zimi, od 1. prosinca pa do početka veljače, zatvoren jer je teško dostupan i nije lako ugrijati njegov zatvoreni dio koji nije velik, tisuću kvadrata, ali svejedno košta.

Vratimo se svjetovnim problemima, kao što je pronalazak parkirališnog mjesta ispred same utvrde do koje se dolazi jednosmjernom cestom. Tu je i mogućnost dolaska autobusom do šestinske crkve pa pješice od Lagvića od Medvedgrada, što je oko pola sata. No, kako smo čuli, i u novom projektu nema većeg parkirališta ispod same utvrde, iako je postojala ideja da se posjetitelji dovoze u vlastitoj režiji parka na brdo, ali nije prošla. No, zato će se zamijeniti kocke na prilaznoj cesti, što se pokazalo neadekvatnim, pa će cesta biti asfaltirana.

Pristupačna cijena

Ulaznica za posjet Medvedgradu stoji samo 15 kuna, a postoji i ona za vođene grupe te godišnja ulaznica od 100 kuna za lokalce, koji imaju naviku svaki dan doći na Medvedgrad. No, čuli smo da ona nije u potpunosti zaživjela. Ipak, dok su 99 posto posjetitelja PP-a Medvednica, koji se administrativno nalazi na području triju županija, domaći ljudi, koji znaju ondje i nelegalno odlagati otpad, na Medvedgradu je taj omjer već 50 prema 50 posto domaćih i stranih posjetitelja. To znači da za turiste, posebno strance, kojih je sve više u Zagrebu, ne trebaju velika financijska izdvajanja za njegovu promidžbu jer vide njegove zidine iz grada.

Stranci dolaze pješice i po kiši na Medvedgrad. Tijekom našeg poslijepodnevnog posjeta bilo ih je malo, ali su se zadržali dulje od nas u njegovu razgledavanju.